РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/39-15

29. јануар 2015. године

Б е о г р а д

ЗАПИСНИК

39. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 29. ЈАНУАРА 2015. ГОДИНЕ

Седница је почела у 10,00 часова.

Седницом је председавао Верољуб Арсић, председник Одбора.

Седници су присуствовали чланови Одбора: Радмило Костић, Милош Тошанић, Иван Јовановић, Момо Чолаковић, др Милорад Мијатовић, Золтан Пек и Жика Гојковић.

Седници су присуствовали заменици чланова Одбора: Мирјана Марјановић, заменик Душице Николић, Далибор Радичевић, заменик Драгољуба Зиндовића, Зоран Бојанић, заменик Николе Јоловића и Горан Ковачевић, заменик члана Одбора коме је престао мандат народног посланика.

Дејан Раденковић, члан Одбора, приступио је седници у току разматрање прве до пете тачке дневног реда.

Седници је присуствовао и народни посланик др Владимир Маринковић.

Седници нису присуствовали чланови Одбора: Душица Николић, Драгољуб Зиндовић, Оливера Пешић, Никола Јоловић, Војислав Вујић и Ђорђе Стојшић.

На позив председника Одбора, седници су присуствовали представници Министарства финансија и Народне банке Србије: Златко Миликић, помоћник министра у Сектору за финансијски систем у Министарству финансија, Инге Шупут Ђурић, руководилац Групе за систем јавних набавки у Министарству финансија, Милена Ковачевић и Дејан Хаџић, саветници у Министарству финансија, Бојан Терзић, генерални директор Дирекције за законодавно-правне послове Народне банке Србије, Дејан Девић, заменик генералног директора Дирекције за законодавно-правне послове Народне банке Србије и Павле Ђурић, главни аналитичар за прописе у Сектору за контролу пословања банака Народне банке Србије.

На предлог председника, Одбор је једногласно утврдио следећи

Д н е в н и р е д:

1. Разматрање Предлога закона о допуни Закона о министарствима, који је поднела Влада (02-179/15 од 28. јануара 2015. године), у начелу;

2. Разматрање Предлога закона о осигурању депозита, који је поднела Влада (405-180/15 од 28. јануара 2015. године), у начелу;

3. Разматрање Предлога закона о стечају и ликвидацији банака и друштава за осигурање, који је поднела Влада (422-181/15 од 28. јануара 2015. године), у начелу;

4. Разматрање Предлога закона о Агенцији за осигурање депозита, који је поднела Влада (405-182/15 од 28. јануара 2015. године), у начелу;

5. Разматрање Предлога закона о изменама и допуни Закона о јавним набавкама, који је поднела Влада (404-183/15 од 28. јануара 2015. године), у начелу;

6. Разматрање Предлога закона о изменама и допунама Закона о Народној банци Србије, који је поднела Народна банка Србије (422-101/15 од 20. јануара 2015. године), у начелу;

7. Разматрање Предлога закона о изменама и допунама Закона о банкама, који је поднела Народна банка Србије (422-102/15 од 20. јануара 2015. године), у начелу.

\*\*\*

Одбор је једногласно прихватио предлог председника Одбора да се, у складу са чланом 76. Пословника Народне скупштине, обави заједнички начелни претресо тачкама 1 до 5 дневног реда као и тачкама 6 и 7 дневног реда, имајући у виду да су предложени закони међусобно условљени и решења у њима међусобно повезана.

\*\*\*

**Прва - пета тачка дневног реда**: Раматрање Предлога закона о допуни Закона о министарствима; Разматрање Предлога закона о осигурању депозита; Разматрање Предлога закона о стечају и ликвидацији банака и друштава за осигурање; Разматрање Предлога закона о Агенцији за осигурање депозита; Разматрање Предлога закона о изменама и допуни Закона о јавним набавкама, у начелу.

Златко Миликић, помоћник министра у Сектору за финансијски систем у Министарству финансија и Инге Шупут Ђурић, руководилац Групе за систем јавних набавки у Министарству финансија, образложили су разлоге за доношење предложених закона и решења која се предлажу тим законима.

*Предлогом закона о допуни Закона о министарствима* прописују се нови послови државне управе у банкарском сектору, у домену реструктурирања проблематичних банака и система осигурања депозита, које ће обављати Министарсво финансија.

*Предлогом закона о осигурању депозита* повећава се премија осигурања у складу са ризиком који је потребно покрити, уз истовремено ограничавање употребе средстава акумулираних у Фонду, којим управља Агенција за осигурање депозита, само до износа осигураних депозита, и то за исплату осигураних депозита или за финансирање поступка реструктурирања банака, у обиму и под условима утврђеним законом којим се уређују банке. Финансирање Фонда биће обезбеђено уплатом премије осигурања депозита од стране банака. Уколико за потребе исплате осигураних депозита нема довољно средстава у Фонду, недостајући износ се може позајмити од Републике Србије или других поверилаца, а предвиђена је и могућност повећања премије осигурања депозита ради попуне Фонда. Систем осигурања депозита ће постати ефикаснији, чиме ће се ојачати финансијска стабилност и заштита депонената што ће уз јачање квалитативног и квантитативног капацитета Агенције, допринети подизању ефикасности пословања исте на виши ниво, те ће се све то заједно, неспорно одразити на додатно привлачење штедње у банке, а што би требало да има утицај на привредни развој земље.

*Законом о стечају и ликвидацији банака и друштава за осигурање* унапређује се постојећи законски оквир за решавање проблематичних банака у циљу отклањања уочених слабости. Предложеним решењима уводе се најбоље праксе за решавање проблематичних банака (уз очување финансијске стабилности, свођење трошкова пореских обвезника на минимум тиме што би се губици прво распоредили на акционаре и повериоце затворених банака, и уз заштиту депонената) и ставља се акценат на обавезно спровођење теста најнижег трошка (ЛЦТ) и независну процену имовине и обавеза банака које су суочене са проблемима. При изради овог предлога закона, предлагач се руководио одредбама Директиве ЕУ за опоравак и решавање проблематичних банака.

*Предлогом закона о Агенцији за осигурање депозита* утврђен је статус Агенције за осигурање депозита и прописују послови које Агенција обавља обавеза подношења извештаја о свом раду Народној скупштини, Влади, Народној банци Србије и Министарству финансија. Такође, предложеним законом уводи се обавеза сачињавања годишњих финансијских извештавања Агенције у складу са законом којим се уређује рачуноводство, као и ревизија тих извештаја у складу са законом којим се уређује ревизија финансијских извештаја, а уводи се и институт интерног ревизора кога бира Управни одбор Агенције, на предлог директора, и коме одговара за свој рад. Агенција има управни одбор који чини пет чланова од којих једног именује и разрешава Народна банка Србије, једног члана именује и разрешава Влада на предлог министарства надлежног за финансије, док су остала три члана независна и именује их Влада, на предлог министарства надлежног за послове финансија, уз претходну сагласност Народна банка Србије.

*Предлогом закона о изменама и допуни Закона о јавним набавкама* мењају се одредбе члана члана 86. Закона којима се уређују различите ситуације које зависе од критеријума за оцењивање понуда и од предмета јавне набавке и врши допуна тог члана којом се предвиђа обавеза Владе да ближе уреди начин на који ће се применити предност изражена у цени, у поступцима јавних набавки у којима је критеријум економски најповољнија понуда. Због потребе даљих уштеда у области јавних набавки на свим нивоима власти и свих правних лица која се сматрају наручиоцима у смислу Закона о јавним набавкама, предложеним изменама и допуном смањује се предност за домаће понуђаче и добра домаћег порекла што треба да доведе до уштеда од око 1,5 милијарди динара на годишњем нивоу.

Члан Одбора Иван Јовановић изнео је примедбу у вези кратког рока у коме су народни посланици имали могућност да се упознају са предложеним законима, као и непостојања разлога за њихово доношење по хитном поступку.

\*\*\*

Одбор је, затим, прешао на одлучивање по првој до пете тачке дневног реда.

**Прва тачка дневног реда**: На предлог председника, Одбор је већином гласова (12 за и 1 уздржан) одлучио да предложи Народној скупштини да прихвати Предлог закона о допуни Закона о министарствима, у начелу.

Одбор је, на основу члана 156. став 3. и 174. став 1. Пословника Народне скупштине, поднео Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о допуни Закона о министарствима, у начелу.

За известиоца Одбора на седници Народне скупштине одређен је Верољуб Арсић, председник Одбора.

**Друга тачка дневног реда**: На предлог председника, Одбор је већином гласова (12 за и 1 уздржан) одлучио да предложи Народној скупштини да прихвати Предлог закона о осигурању депозита, у начелу.

Одбор је, на основу члана 156. став 3. Пословника Народне скупштине, поднео Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о осигурању депозита, у начелу.

За известиоца Одбора на седници Народне скупштине одређен је Верољуб Арсић, председник Одбора.

**Трећа тачка дневног реда**: На предлог председника, Одбор је већином гласова (12 за и 1 уздржан) одлучио да предложи Народној скупштини да прихвати Предлог закона о стечају и ликвидацији банака и друштава за осигурање, у начелу.

Одбор је, на основу члана 156. став 3. Пословника Народне Скупштине, поднео Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о стечају и ликвидацији банака и друштава за осигурање, у начелу.

За известиоца Одбора на седници Народне скупштине одређен је Верољуб Арсић, председник Одбора.

**Четврта тачка дневног реда**: На предлог председника, Одбор је већином гласова (12 за и 1 уздржан) одлучио да предложи Народној скупштини да прихвати Предлог закона о Агенцији за осигурање депозита, у начелу.

Одбор је, на основу члана 156. став 3. Пословника Народне Скупштине, поднео Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о Агенцији за осигурање депозита, у начелу.

За известиоца Одбора на седници Народне скупштине одређен је Верољуб Арсић, председник Одбора.

**Пета тачка дневног реда**:На предлог председника, Одбор је већином гласова (12 за и 1 уздржан) одлучио да предложи Народној скупштини да прихвати Предлог закона о изменама и допуни Закона о јавним набавкама, у начелу.

Одбор је, на основу члана 156. став 3. Пословника Народне Скупштине, поднео Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допуни Закона о јавним набавкама, у начелу.

За известиоца Одбора на седници Народне скупштине одређен је Верољуб Арсић, председник Одбора.

**Шеста и седма тачка дневног реда:** Разматрање Предлога закона о изменама и допунама Закона о Народној банци Србије; Разматрање Предлога закона о изменама и допунама Закона о банкама, који је поднела Народна банка Србије, у начелу

Бојан Терзић, генерални директор Дирекције за законодавно-правне послове, образложио је разлоге за доношење предложених измена и решења која се предлажу тим законима.

Предложеним *изменама и допунама Закона о Народној банци Србије* врши се усклађивање надлежности Народне банке Србије у области надзора над пословањем платних система, утврђују основе за вршење нове функције Народне банке Србије (надлежност у вези са реструктурирањем банака) и с тим у вези, прописује надлежност органа Народне банке Србије да доноси прописе и појединачне акте у области реструктурирања банака. Такође, прецизирају се и одредбе које се тичу одобравања краткорочних кредита банкама и забране монетарног финансирања, у складу са правним актима Европске уније и стандардима савременог централног банкарства, и јасније раздваја монетарна и надзорна функција Народне банке Србије на тај начин што се прецизира подела надлежности на доношење појединачних аката из области надзора над финансијским институцијама између Извршног одбора и Управе за надзор. Предложеним изменама и допунама се, такође, уређују и питања издавања нумизматичког новца у Републици Србији, с обзиром на то да постоји правна празнина у том делу, и отклањају проблеми и недоследности који постоје у уређивању издавања и дистрибуције пригодног кованог новца.

Предложеним *изменама и допунама Закона о банкама* врши се усклађивање правног оквира из области реструктурирања банака са најбољом међународном праксом и релевантним прописима ЕУ, односно са одредбама Директиве о утврђивању оквира за опоравак и реструктурирање кредитних институција и инвестиционих друштава (Директива 2014/59/ЕУ), утврђује надлежност Народне банке Србије за спровођење поступка реструктурирања и предвиђа шири сет флексибилних мера, инструмената реструктурирања и овлашћења које ће Народна банка Србије имати на располагању у овом поступку. Проширивањем овлашћења и сета инструмената који се могу применити у поступку реструктурирања и повећавањем флексибилности њихове примене, омогућава се Народној банци Србији да правовремено и ефикасно интервенише на стресне ситуације у банкарском сектору, као и да примени онај инструмент реструктурирања којим би се, узимајући у обзир околности сваког појединачног случаја и водећи рачуна о јавном интересу, на најбољи могући начин могли остварити циљеви реструктурирања. На тај начин, стварају се правне и реалне претпоставке да Народна банка Србије у сваком појединачном случају може да процени да ли су испуњени услови да се над банком спроведе поступак реструктурирања или би над банком требало спровести редован поступак стечаја, на који начин се могу одржати критичне функције банке над којом је покренут поступак реструктурирања, као и да ли је могуће поново успоставити одговарајући финансијски положај и дугорочну одрживост банке, те да, на основу тога, примени онај инструмент реструктурирања којим ће се, у сваком појединачном случају, у највећој могућој мери обезбедити континуитет критичних функција банке, стабилност финансијског система, заштита буџетских и других јавних средства и заштита интереса депонената.

У дискусији по овим тачкама дневног реда учествовали су: Иван Јовановић, Верољуб Арсић, Бојан Терзић и Дејан Девић.

\*\*\*

Одбор је, затим, прешао на одлучивање по шестој и седмој тачки дневног реда.

**Шеста тачка дневног реда**: На предлог председника, Одбор је већином гласова (12 за и 1 против) одлучио да предложи Народној скупштини да прихвати Предлог Предлога закона о изменама и допунама Закона о Народној банци Србије, у начелу.

Одбор је, на основу члана 156. став 3. Пословника Народне скупштине, поднео Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о Народној банци Србије, у начелу.

За известиоца Одбора на седници Народне скупштине одређен је Верољуб Арсић, председник Одбора.

**Седма тачка дневног реда**: На предлог председника, Одбор је већином гласова одлучио да предложи Народној скупштини да прихвати Предлога закона о изменама и допунама Закона о банкама, у начелу.

Одбор је, на основу члана 156. став 3. Пословника Народне скупштине, поднео Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о банкама, у начелу.

За известиоца Одбора на седници Народне скупштине одређен је Верољуб Арсић, председник Одбора.

\*\*\*

Седница је завршена у 10,30 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић, с.р.